b'\n_START_ARTICLE_\nStanislav Pavlica\n_START_SECTION_\n\xc5\xbdivljenje in delo\n_START_PARAGRAPH_\nRodil se je v kme\xc4\x8dki dru\xc5\xbeini Francu in Amaliji Pavlica rojeni Pipan. Maturiral je na nem\xc5\xa1ki gimnaziji v Gorici (1913). \xc5\xa0tudij medicine na Univerzi v Gradcu je po dveh semestrih moral zaradi vojne prekiniti. Med vojno je slu\xc5\xbeil v Avstro-ogrski vojski na raznih frontah. Po kon\xc4\x8dani vojni je \xc5\xa1tudij nadaljeval v Pragi, kjer je leta 1921 tudi diplomiral iz splo\xc5\xa1ne medicine. Najprej je bil eno leto zdravnik v Mariboru, nato se je zaposlil v Vipavi od koder se je zaradi fa\xc5\xa1isti\xc4\x8dnega pritiska leta 1931 odselil na Dunaj. Tu je obiskoval te\xc4\x8daj zobozdravstva. Kasneje se je iz stomatologije specializiral v Bologni. Po italijanski kapitulaciji je leta 1944 postal partizanski zdravnik, po osvoboditvi pa do leta 1950, ko se je preselil v Trst, nadaljeval svoj poklic v Vipavi. V Trstu je poklic stomatologa opravljal vse do svojega 93. leta. Vedno je bil povezan z ljudmi in jim kot zdravnik nesebi\xc4\x8dno pomagal. V letih 1978\xe2\x88\x921987 je bil predsednik Slovenskega dobrodelnega dru\xc5\xa1tva v Trstu.'